Este interesant faptul că nu există o legătură între copiii ce au fost infectați cu această formă de hepatită (de tip contact direct sau apariția în aceeași zonă geografică ce ar fi putut explica o contaminare a alimentelor, cazurile apărând simultan într-o arie geografică extrem de extinsă mondial). Adenovirusul este un virus care se transmite, de regulă, pe calea aerului, întrucât principala țintă a acestuia este reprezentată de căile respiratorii. Cu toate acestea, există mai multe virusuri care au ca manifestare principală infecția de căi respiratorii superioare sau cantonarea în alte organe, dar asociază și afectare hepatică (precum virusul varicelei sau Ebstein-Barr). Prin urmare, o metodă de prevenție a infecției o reprezintă, și în acest caz, purtarea măștii de protecție. Nu se cunosc încă date suficiente despre rezistența sa pe suprafețe sau transmiterea prin intermediul mâinilor murdare.